[pic] | ЕВРОПЕЙСКА КОМИСИЯ |

Brussels, 17.12.2009

COM(2009)704 final

2009/0189 (NLE)

Предложение за

РЕШЕНИЕ НА СЪВЕТА

за сключване на споразумението между Европейския съюз и Република Исландия и Кралство Норвегия за прилагане на някои разпоредби на Конвенцията от 29 май 2000 година за взаимопомощ по наказателноправни въпроси между държавите-членки на Европейския съюз и протокола от 2001 година към нея

ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

Целта на споразумението [OВ L 26, 29.1.2004 г.] е да подобри съдебното сътрудничество по наказателноправни въпроси между държавите-членки на Европейския съюз и Исландия и Норвегия посредством прилагането към тези две държави на някои разпоредби на Конвенцията от 29 май 2000 г. за взаимопомощ по наказателноправни въпроси между държавите-членки на Европейския съюз и протокола от 2001 година към нея.

Целта на Конвенцията от 29 май 2000 г. за взаимопомощ по наказателноправни въпроси е да насърчи и модернизира сътрудничеството между съдебните, полицейските и митническите органи като допълни разпоредбите и улесни прилагането на Конвенцията на Съвета на Европа за взаимопомощ по наказателноправни въпроси от 1959 г. и протокола към нея от 1978 г., Конвенцията за прилагането на Шенгенското споразумение от 1990 г. и Договора на Бенелюкс от 1962 г.

Конвенцията е допълнена от протокол, съставен от Съвета в съответствие с член 34 от Договора за Европейския съюз [OВ C 326, 21.11.2001 г.], който предвижда допълнителни мерки като молби за предоставяне на информация за банкови транзакции за целите на борбата с престъпността като цяло и по-специално на борбата с организираната престъпност.

Подписването на Споразумението между Европейския съюз и Република Исландия и Кралство Норвегия за прилагането на някои разпоредби на Конвенцията за взаимопомощ по наказателноправни въпроси между държавите-членки на Европейския съюз и протокола от 2001 г. към нея бе разрешено от Съвета в решението му от 17 декември 2003 г., въз основа на членове 24 и 38 от Договора за Европейския съюз.

Споразумението все още не е сключено и не е влязло в сила.

С влизането в сила на Договора от Лисабон на 1 декември 2009 г. процедурите, които трябва да бъдат следвани от Европейския съюз за тази цел се уреждат от член 218 от Договора за функционирането на Европейския съюз.

Споразумението бе подписано преди 6 години и следователно трябва да бъда сключено възможно най–скоро.

Член 218, параграф 6, буква а) от Договора за функционирането на Европейския съюз гласи, че в случай на споразумения в области, за които се прилага обикновената законодателна процедура, Съветът приема решение за сключване на споразумението след като получи одобрението на Европейския парламент.

Ето защо Комисията препоръчва на Съвета, след като получи одобрението на Европейския парламент, да приеме решение за сключване на Споразумението между Европейския съюз и Република Исландия и Кралство Норвегия за прилагане на някои разпоредби на Конвенцията от 29 май 2000 година за взаимопомощ по наказателноправни въпроси между държавите-членки на Европейския съюз и протокола от 2001 година към нея.

2009/0189 (NLE)

Предложение за

РЕШЕНИЕ НА СЪВЕТА

за сключване на споразумението между Европейския съюз и Република Исландия и Кралство Норвегия за прилагане на някои разпоредби на Конвенцията от 29 май 2000 година за взаимопомощ по наказателноправни въпроси между държавите-членки на Европейския съюз и протокола от 2001 година към нея

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 82, параграф 1 буква г) във връзка с член 218, параграф 6, буква а) от него,

като взе предвид предложението на Комисията,

като взе предвид одобрението на Европейския парламент,

като има предвид че:

1. На 19 декември 2002 г. Съветът упълномощи председателството на Съвета, подпомагано от Комисията, да започне преговори с оглед на прилагането на някои разпоредби на Конвенцията от 29 май 2000 г. за взаимопомощ по наказателноправни въпроси между държавите-членки на Европейския съюз и протокола от 2001 г. към нея.

2. В съответствие с Решение № 2004/79/ЕО на Съвета от 17 декември 2003 г. Споразумението между Европейския съюз и Република Исландия и Кралство Норвегия за прилагането на някои разпоредби на Конвенцията за взаимопомощ по наказателноправни въпроси между държавите-членки на Европейския съюз и протокола от 2001 г. към нея бе подписано на …, при условие, че бъде сключено на по-късна дата.

3. Споразумението все още не е сключено. С влизането в сила на Договора от Лисабон на 1 декември 2009 г. процедурите, които трябва да бъдат следвани от Европейския съюз за тази цел се уреждат от член 218 от Договора за функционирането на Европейския съюз.

4. Споразумението следва да бъде сключено.

5. [В съответствие с член 3 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функциониране на Европейския съюз, Обединеното кралство и Ирландия уведомиха за желанието си да участват в приемането на настоящото решение.]

6. В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и Договора за функционирането на Европейския съюз, Дания не участва в приемането на това решение и не е обвързана със споразумението, нито подлежи на прилагането му,

ПРИЕ НАСТОЯЩОТО РЕШЕНИЕ:

Член 1

Сключва се Споразумението между Европейския съюз и Република Исландия и Кралство Норвегия за прилагане на определени разпоредби на Конвенцията от 29 май 2000 година за взаимопомощ по наказателноправни въпроси между държавите-членки на Европейския съюз и протокола от 2001 година към нея[1].

Текстът на споразумението, което се сключва, е приложен към настоящото решение.

Член 2

Председателят на Съвета посочва лицето, упълномощено да извърши от името на Европейския съюз предвиденото в член 6, параграф 1 от споразумението нотифициране, за да се изрази съгласието на Европейския съюз да бъде обвързан със споразумението.

Член 3

Настоящото решение влиза в сила в деня на приемането му. То се публикува в Официален вестник на Европейския съюз .

Датата на влизане в сила на споразумението се публикува в Официален вестник на Европейския съюз .

Съставено в Брюксел,

За Съвета

[Председател]

[1] ОВ L 26, 29.1.2004 г., стр. 3.